27. mart 2018.

Maleni moji,

 Malo sam se umorio od silnog putovanja. Rekoh da predahnem dok me ponovo grubim rukama ne preture i bace u kutiju. No, ne brinite za mene. Sve ove godine sam izdržao, ne mogu me uništiti iako pokušavaju. Uporniji sam ja nego što oni misle. Nego se plašim za vas, maleni moji. Sve više primjećujem odrasle koji neprestano vode trku s vremenom a u istoj oduvijek gube. U trci za poslom izgubili su osjećaj da sav novac ovoga svijeta ne vrijedi bez tananih ručica koje ih najčvršće i najiskrenije grle. Zaboravio sam i dan i vrijeme kada me je jedna malena dječja ruka napisala u nadi da ću stići do srca svakog djeteta na ovom svijetu. Osvrćem se na našu prošlost i gledam djecu koja u tišini pate zbog grešaka odraslih. Na trenutak virnem u budućnost i strahujem da još uvijek ništa nijesu naučili iz tih svojih grešaka. Dijete koje je ispisalo ove moje požutjele stranice lako prepoznajem u drugoj djeci i zato putujem noseći poruku na svojim stranicama.

 Djeco, molim vas udružite se! Ne znam kada su odrasli prestali da mare za najmlađe koji s nespljenjem iščekuju svaki njihov osmijeh i zagrljaj. Pokažimo im da nijesu uspješni ako grade karijere i nižu poslovne podvige, već ako imaju nekog ko se svakom njihovom uspjehu raduje i želi da jednog dana izraste u takvog čovjeka.

Davno sam napisan, ali ako me pažljivije pogledate, vidjećete mnogo razmazanih, teško čitljivih riječi. Suze djeteta su ih razmazale i, vjerujte, takvih suza ima još mnogo na svijetu. Djeco, sastavite vaše sićušne, ali hrabre i izdržljive ruke i natjerajte ih da se prisjete pravih životnih vrijednosti. Pišite, učite, smijte se, veselite i udahnite vazduh punim plućima. Pokažite im da boja kože, vjera i životna uvjerenja ne čine razliku među vama sve dok ste iskreni, otvoreni i spremni da pružite šansu.

Eh, što sam sve doživio! Što je sve pretrpjelo moje tijelo. I suze i ljubav i patnja, nemiri, strahovi, iščekivanja... Samo sam osjetio radosno golicanje oko srca kad me je dječja ruka pisala. Dječja srca su nevina, iskrena, ona su svjetlost na ovom mračnom putu. Ona mogu naučiti odrasle da ne zagađuju prirodu koja nam je podarila život i da ne ruše parkove u kojima su se do juče igrali. Zar nijesu nekada sa svojim učiteljima išli da sade drveće i čiste zagađene rijeke? Sada u prolazu izbacuju smeće na te iste obale. Zar su zaboravili koliko osmijeha je mamilo okupljanje na starim kamenim mostovima i prvi zagrljaji koji su se oslikavali u vodi? Podsjetite ih koliko je lijepo razgovrati bez povišenih tonova i ljutnje. Pokažite im da nije teško priznati grešku i reći „izvini“ i da suprotno mišljenje ne znači da vam je neko manji prijatelj. Natjerajte ih da makar na trenutak okrenu leđa modernoj tehnologiji i da odlože sve telefone i kompjutere i osvrnu se oko sebe. Ispišu koji redak, bar ponekad. Saznaće mnogo toga što svakodnevno propuštaju, a ne može se pronaći na internetu.

Moje stranice su uzaludno putovale kroz vrijeme i posjećivale sva daleka mjesta ako se baš vi ne potrudite da doprete do odraslih onako kako samo djeca umiju. Pričajte im, pišite im, ne odustajte nijednog trenutka. Smijte se na sav glas, volite sve oko sebe i grlite se. Mnogo se grlite! Okružite sva ta odrasla, zatvorena srca bezizmjernom ljubavlju i pokažite im da se život može iskoristiti mnogo bolje. Ako želite savršen svijet, onda ga stvorite za sebe uprkos svemu i svima. Natjerajte ih da skinu sve te maske i štitove kojima sakrivaju svoja osjećanja u strahu da će biti povrijeđeni. Naučite ih da poslije svakog pada moraju ustati jer vi vjerujete u njih svom svojom snagom.

 A ja.... ja ću i dalje putovati nevidljivim putevima i nadati se da će moja poruka probuditi svakog u čije ruke dospijem. Do tada, budite zdravi, srećni i voljeni!

 Vaše Pismo

 2. pohvala

 Andrea Vukčević

 VIII razred

 JU OŠ „ Vuk Karadžić“ Podgorica

 mentorka: Natalija Lakić